
LĒMUMS Nr. 4.2/3825/2026-N

Par veģetācijas monitoringa programmas un gruntsūdens līmeņa monitoringa darbu programmas saskaņošanu vēja elektrostaciju parka “K2 Ventum” izbūves un ekspluatācijas iespējamās ietekmes novērtēšanai dabas liegumā “Ziemupe” un Grīņu dabas rezervātā

Izvērtētā dokumentācija:
1. Sertificētās sugu un biotopu ekspertes, Egitas Grolles, 2026. gada 10. februāra iesniegums par Egitas Grolles izstrādāto “Veģetācijas monitoringa programma Vēja elektrostaciju parka “K2 Ventum” izbūves un ekspluatācijas iespējamās ietekmes novērtēšanai dabas liegumā “Ziemupe” un “Grīņu dabas rezervātā”” (turpmāk – Veģetācijas monitorings) un hidroloģes Elīnas Silgailes izstrādāto “Gruntsūdens līmeņa monitoringa DARBU PROGRAMMA paredzētai darbībai “K2 Ventum vēja elektrostaciju parka būvniecība un elektropārvades pieslēguma izveide Dienvidkurzemes novadā un Kuldīgas novadā”” (turpmāk – Gruntsūdens monitorings) saskaņošanu;
2. SIA „ K2 Ventum”, Reģ. nr. 40203344430, (turpmāk – Darbības veicējs) 2026. gada
3. jūnija iesniegums par “Par papildinātās monitoringa programmas apstiprināšanu”.
3. Dabas aizsardzības pārvaldes (turpmāk – Pārvalde) 2025. gada 15. septembra vēstule
Nr. 4.9/5795/2025-N “Par ietekmes uz vidi novērtējuma 4. redakciju SIA “K2 Ventum” vēja parka būvniecībai un elektropārvades pieslēguma izveidei” (turpmāk – vēstule
Nr. 4.9/5795/2025-N);
4. Valsts vides dienesta (turpmāk – Dienests) (iepriekš Enerģētikas un vides aģentūra) 2025. gada 30. septembrī izsniegtais atzinums Nr. 10.7/9/2025 “Atzinums par vēja parka K2 Ventum būvniecības Dienvidkurzemes novadā un elektropārvades pieslēguma izveides Dienvidkurzemes novadā un Kuldīgas novadā ietekmes uz vidi novērtējuma ziņojumu”[footnoteRef:2] (turpmāk – Atzinums Nr.10.7/9/2025); [2:  Atzinums par vēja parka K2 Ventum būvniecības Dienvidkurzemes novadā un elektropārvades pieslēguma izveides Dienvidkurzemes novadā un Kuldīgas novadā ietekmes uz vidi novērtējuma ziņojumu https://www.eva.gov.lv/lv/media/8771/download?attachment ] 

5. Vēja elektrostaciju (turpmāk – VES) parka “K2 Ventum” būvniecības Dienvidkurzemes novadā un elektropārvades pieslēguma izveides Dienvidkurzemes novadā un Kuldīgas novadā ietekmes uz vidi novērtējuma ziņojums (turpmāk – IVN ziņojums)[footnoteRef:3]; [3:  IVN ziņojuma ceturtā redakcija https://k2ventum.lv/wp-content/uploads/2025/08/Zinojums_12aug2025.pdf un pielikumi https://k2ventum.lv/ivn/] 

6. IVN ziņojuma 14. pielikums: “Atzinums par melioratīvo stāvokli VES “Pāvilosta” I kārtas izbūves teritorijā realizējot turbīnu un piebraucamo ceļu A variantu. Sakas, Vērgales un Lažas pagastā, Dienvidkurzemes novadā”[footnoteRef:4] un “Atzinums par melioratīvo stāvokli VES “Pāvilosta” I kārtas izbūves teritorijānrealizējot turbīnu un piebraucamo ceļu B variantu. Sakas, Vērgales un Lažas pagastā, Dienvidkurzemes novadā”[footnoteRef:5]. [4:  Atzinums par melioratīvo stāvokli VES “Pāvilosta” I kārtas izbūves teritorijā realizējot turbīnu un piebraucamo ceļu A variantu. Sakas, Vērgales un Lažas pagastā, Dienvidkurzemes novadā https://k2ventum.lv/wp-content/uploads/simple-file-list/4_redakcija/14-pielikums-Melioracija/VES-Pavilosta-Melioracijas-atzinums-A-var-17-03-2025.pdf ]  [5:  Atzinums par melioratīvo stāvokli VES “Pāvilosta” I kārtas izbūves teritorijānrealizējot turbīnu un piebraucamo ceļu B variantu. Sakas, Vērgales un Lažas pagastā, Dienvidkurzemes novadā https://k2ventum.lv/wp-content/uploads/simple-file-list/4_redakcija/14-pielikums-Melioracija/VES-Pavilosta-Melioracijas-atzinums-B-var-17-03-2025.pdf ] 

7. IVN ziņojuma 60. pielikums: “Ietekmes uz NATURA 2000 teritoriju “Grīņu dabas rezervāts” novērtējums”[footnoteRef:6] un “Ietekmes uz NATURA 2000 teritoriju dabas liegums “Ziemupe” novērtējums”[footnoteRef:7]; [6:  Ietekmes uz NATURA 2000 teritoriju “Grīņu dabas rezervāts” novērtējums https://k2ventum.lv/wp-content/uploads/simple-file-list/4_redakcija/60-pielikums-natura-2000-novertejums/NATURAS-zinojums-GRINU-REZERVATS-12062025.pdf ]  [7:  Ietekmes uz NATURA 2000 teritoriju dabas liegums “Ziemupe” novērtējums https://k2ventum.lv/wp-content/uploads/simple-file-list/4_redakcija/60-pielikums-natura-2000-novertejums/NATURAS-zinojums-ZIEMUPE-12062025.pdf ] 

8. Dabas lieguma (turpmāk – DL) “Ziemupe” dabas aizsardzības plāns[footnoteRef:8]; [8:  Dabas liegums “Ziemupe” https://www.daba.gov.lv/lv/ziemupe#dabas-aizsardzibas-plans-20162028 ] 

9. Grīņu dabas rezervāta dabas aizsardzības plāns[footnoteRef:9]. [9:  Grīņu dabas rezervāts https://www.daba.gov.lv/lv/grinu-dabas-rezervats#dabas-aizsardzibas-plans-pagarinajums-31122023 ] 


Faktu konstatācija:
1. IVN ziņojumā norādīts “Lai pārliecinātos, ka VES parkam un tā infrastruktūrai nav ietekmes uz blakus esošajām ĪADT (DL “Ziemupe” un Grīņu dabas rezervātu), pirms būvniecības, būvniecības laikā un pēc būvniecības veicams gruntsūdens līmeņa monitorings. Monitorings jāuzsāk gadu pirms būvniecības uzsākšanas un jāturpina vismaz 5 gadus pēc vēja parka nodošanas ekspluatācijā.
DL “Ziemupe” un Grīņu dabas rezervātam pieguļošajā teritorijās gadu pirms būvniecības uzsākšanas un 5 gadus pēc vēja parka nodošanas ekspluatācijā veicams veģetācijas monitorings”.
2. Atzinuma Nr.10.7/9/2025 6.11.8.41. punktā noteikts: Izvērtējot Ziņojumā iekļauto informāciju saistībā ar ietekmi uz dabas vērtībām, Aģentūra atzīst par nepieciešamu ar atzinumu nostiprināt un izvirzīt papildus nosacījumus Paredzētās darbības īstenošanai akcepta gadījumā: 
a) Paredzētā darbība īstenojama atbilstoši Ziņojumā novērtētajai B alternatīvas VES un saistītās infrastruktūras izvietojuma vietām (Ziņojuma 3.2.2. attēls un 3.3.3.2. attēls). Ierosinātājai ir saistoši Ziņojuma 6.2.1. tabulā noteiktie obligātie ietekmi samazinošie pasākumi attiecībā uz īpaši aizsargājamām sugām un biotopiem, kā arī Ziņojuma 8. nodaļā no iekļautie monitoringa pasākumi ietekmes uzraudzībai.
h) Nav pieļaujama jaunu meliorācijas sistēmu ierīkošana un esošās meliorācijas sistēmas padziļināšana, kas rada izmaiņas apkārtnes hidroloģiskajā režīmā. VES izbūve un ar to saistītās infrastruktūras izveide īstenojama tā, lai ilgtermiņā netiktu izmainīts hidroloģiskais režīms Paredzētās darbības teritorijās. Būvprojekta ietvaros, izstrādājot meliorāciju sistēmu un ceļu projektu, jāveic atkārtotas konsultācijas ar sertificētajiem sugu un biotopu ekspertiem un saņemot hidroloģijas/meliorācijas eksperta atzinumu par ietekmes apmēru, lai būvprojekta izstrādes ietvaros pārliecinātos, ka ietekmes nepalielinās. Īstenojot VES izbūvi un ar to saistītās infrastruktūras izveidi, nav pieļaujamas hidroloģiskā režīma izmaiņas tuvāko ĪADT teritorijās.
i) Jaunizbūvējamie ceļi un tehnoloģiskie laukumi jāierīko bez sāngrāvjiem, novēršot mitruma apstākļu izmaiņu iestāšanās varbūtību apbūvei piegulošajās platībās. Vietās, kur ceļš robežojas ar aizsargājamu biotopu vai aizsargājamas augu sugas dzīvotni, kā pastāvēšanai būtiska paaugstinātu mitruma apstākļu nodrošināšana, biotopa/dzīvotnes pusē nav pieļaujama sāngrāvju ierīkošana, bet gan ievalka tehniski iespējamā minimālā platumā, lai novadītu virsūdeni no ceļa klātnes. Abās ceļa pusēs jānodrošina izlīdzināts ūdens režīms un ūdens plūsma. Nav pieļaujamas hidroloģisko apstākļu izmaiņas. Nav pieļaujama esošo grāvju pārtīrīšana, izņemot caurteku izbūves vietas un 20 - 25 m uz abām pusēm no tām, lai savienotu tekni caurteku izbūves vietās ar esošo grāvja tekni. Caurtekas jāizbūvē atbilstošā platumā un dziļumā, nodrošinot ūdensnoteku funkcionalitāti un sugu pārvietošanās iespēju. izstrādes laikā par tā risinājumiem jākonsultējas ar sugu un biotopu ekspertu.
j) Lai pārliecinātos, ka VES parka izbūves ietvaros saistītajai meliorācijas sistēmai nav ietekmes uz blakus esošo dabas liegumu “Ziemupe” un Grīņu dabas rezervātu, gadu pirms būvniecības, būvniecības laikā un piecus gadu pēc VES parka nodošanas ekspluatācijā veicams gruntsūdens līmeņa monitorings, kura monitoringa punktu izvietojums un metodika jāsaskaņo ar DAP. Tāpat dabas liegumā “Ziemupe” un Grīņu dabas rezervātā un teritorijām piegulošajās teritorijās veicams veģetācijas monitorings. Ar DAP saskaņotas monitoringa programmas pievienojamas būvprojektam. Katru gadu VES parka ekspluatācijas laikā veiktā monitoringa dati un atskaites, kurās iekļauta arī izvērtējuma daļa, jāiesniedz DAP un Dienestā. Ņemot vērā monitoringa rezultātus, nepieciešamības gadījumā Ierosinātājai sadarbībā ar atbilstošajiem speciālistiem ir jāsagatavo kaitējuma samazināšanas plāns. 
3. Veģetācijas monitoringa mērķis ir savlaicīgi konstatēt hidroģeoloģisko un hidroloģisko apstākļu izmaiņas DL “Ziemupe” un Grīņu dabas rezervātā, kas varētu rasties VES parka izbūves un ekspluatācijas laikā, un varētu ietekmēt Natura 2000 teritorijās sastopamos Eiropas Savienības (turpmāk – ES) nozīmes biotopus un īpaši aizsargājamo augu sugu dzīvotnes, vienlaikus izmainot likumsakarības un mijiedarbības, kas nosaka dabas vērtību pastāvēšanu aizsargājamās teritorijās.
4. Gruntsūdens monitoringa mērķis ir iegūt ticamus un reprezentatīvus datus par gruntsūdens režīma izmaiņām, lai pārliecinātos, vai paredzētās darbības īstenošana nerada negatīvu ietekmi uz apkārtējām teritorijām, tai skaitā Natura 2000 teritorijas – Grīņu dabas rezervātu un DL “Ziemupe”. Gruntsūdens monitorings sniedz papildinformāciju un ir sasaistīts ar Veģetācijas monitoringu. Tā rezultāti nodrošina sezonālo hidroloģisko apstākļu sistemātisku fiksēšanu, kā arī ļauj savlaicīgi identificēt izmaiņas un kalpos par pamatu iespējamās ietekmes interpretācijai uz ES nozīmes biotopu un īpaši aizsargājamo augu sugu dzīvotņu stāvokli.
5. Gruntsūdens un Veģetācijas monitoringa programmas sagatavotas SIA “K2 Projekts” Reģ. nr. 40103382864 uzdevumā, lai nodrošinātu 
Atzinuma Nr. 10.7/9/2025 nosacījumu izpildi. Abu minēto monitoringu programmu īstenotājs ir paredzētās Darbības veicējs.

Adresāta viedoklis un tā izvērtējums:
Darbības veicējs lūdz Pārvaldi saskaņot  tālāk norādīto:
· Pamatojoties uz Atzinumu Nr. 10.7/9/2025 un vēstule Nr. 4.9/5795/2025-N, kurā noteikts nosacījums nodrošināt Veģetācijas un Gruntsūdens monitoringu VES parka ekspluatācijas laikā Darbības veicējs iesniedz monitoringa programmas saskaņošanai Pārvaldē.
· Veģetācijas monitoringa programmu ir izstrādājusi sugu un biotopu aizsardzības jomas eksperte Egita Grolle, sert.Nr.003, kas ir dokumenta autors un metodiskā risinājuma izstrādātājs. Savukārt Gruntsūdens monitoringa programmu izstrādājusi hidroģeoloģe Elīna Silgaile.

Lēmuma pamatojums un lietderības apsvērumi:
Tas ir lietderīgs administratīvais akts, lai tiktu sakārtotas vides aizsardzības prasības un uzraudzība tiktu veikta atbilstoši normatīvo aktu prasībām, nodrošinot ilgtspējīgu vides attīstību un saglabāšanu. Amatpersona samēroja juridiskas personas zaudējumu un labumu, ko iegūst sabiedrība, un secina, ka juridiskās personas intereses tiek mazāk aizskartas, nekā tiks gūts sabiedriskais labums – persona tiks mudināta ievērot vides aizsardzības normatīvo aktu prasības.
Veicamās rīcības monitoringa programmas ieviešanā tiek noteiktas, lai sabiedrība gūtu pārliecību, ka vides un dabas aizsardzības normatīvo aktu prasību ievērošana tiek uzraudzīta un tiek aizsargātas sabiedriskās intereses (Administratīvā procesa likuma 66. pants).
1. Saskaņā ar likuma “Par ietekmes uz vidi novērtējumu” (turpmāk – Novērtējuma likums) 20. panta desmito daļu kompetentā institūcija (šajā gadījumā Dienests) atzinumā par IVN ziņojumu, ja nepieciešams, norāda nosacījumus, ar kādiem paredzētā darbība ir īstenojama vai nav pieļaujama. Nosacījumos var ietvert arī prasības ietekmes uz vidi monitoringam. Minētās prasības ietvertas Atzinumā Nr. 10.7/9/2025, un ir jāņem vērā Darbības veicējam, īstenojot paredzēto darbību. 
2. Novērtējuma likums 27. panta otrā daļa nosaka, ka par paredzētās darbības veikšanu, neievērojot prasības attiecībā uz paredzētās darbības īstenošanas vietu, apjomu un tehnoloģiju veidu vai ietekmes novēršanas, samazināšanas, kompensēšanas un monitoringa prasības, kas noteiktas kompetentās institūcijas atzinumā par paredzētās darbības IVN ziņojumu, piemēro naudas sodu fiziskajai personai no četrpadsmit līdz simt četrdesmit naudas soda vienībām, bet juridiskajai personai — no astoņdesmit sešām līdz piecsimt astoņdesmit naudas soda vienībām. Novērtējuma likuma 28. pants nosaka, ka administratīvā pārkāpuma procesu par šā likuma 27. pantā minētajiem pārkāpumiem veic Dienests.
3. Ņemot vērā Dabas aizsardzības pārvaldes (turpmāk – Pārvalde) kompetenci, kas noteikta Ministru kabineta 2025. gada 22. decembra noteikumu Nr. 833 „Dabas aizsardzības pārvaldes nolikums” (turpmāk – Noteikumi Nr. 833) 3. punktā, kā arī Darbības veicēja paredzētos pasākumus Natura 2000 teritoriju, ES nozīmes biotopu un īpaši aizsargājamo augu sugu aizsardzībai, Pārvalde ir tiesīga izvērtēt monitoringa atskaitē ietvertos monitoringa rezultātus un sniegt secinājumus par to atbilstību dabas aizsardzības prasībām. Vienlaikus Pārvaldes kompetencē ir izvērtēt Atzinumā Nr. 10.7/9/2025 ietverto ar dabas aizsardzību saistīto nosacījumu izpildi, ciktāl tie izvirzīti, ņemot vērā Pārvaldes iepriekš sniegtos viedokļus un ieteikumus. Pārvalde savas kompetences ietvaros ir tiesīga sniegt vērtējumu par minēto nosacījumu izpildes atbilstību un nozīmīgumu dabas aizsardzības mērķu nodrošināšanā.
4. Sugu un biotopu aizsardzības likuma 5. panta 3. punkts nosaka, ka Viedās administrācijas un reģionālās attīstības ministrija un tās padotībā esošās iestādes (šajā gadījumā – Pārvalde) saskaņā ar šo likumu nolūkā nodrošināt sugu un biotopu labvēlīgu aizsardzību, pamatojoties uz monitoringa rezultātiem, nodrošina pasākumu veikšanu visu sugu un biotopu, īpaši prioritāro dabisko biotopu veidu un prioritāro sugu daudzveidības un teritorijas saglabāšanai, uzturēšanai, atjaunošanai, iznīcināto biotopu atjaunošanai un sugu aizsardzībai.
5. Sugu un biotopu aizsardzības likuma 9. panta 2. un 3. punkts nosaka, ka zemes īpašniekiem vai lietotājiem ir pienākums ziņot Pārvaldei par īpaši aizsargājamo sugu un biotopu izmaiņām un faktoriem, kas pasliktina to stāvokli, kā arī par aizsardzības prasību neievērošanu un neierobežot īpaši aizsargājamo sugu un biotopu, kā arī invazīvo sugu izpēti, uzskaiti un kontroli.
6. Sugu un biotopu aizsardzības likuma 12. pants nosaka, ka attiecībā uz īpaši aizsargājamo sugu augiem, sēnēm un ķērpjiem vai to daļām visās attīstības stadijās ir aizliegtas šādas darbības: 1) lasīšana, noplūkšana un izrakšana, kā arī dzīvotņu postīšana; 2) savvaļā ievāktu augu audzēšana, kolekcionēšana, transportēšana, dāvināšana, pārdošana vai mainīšana, kā arī piedāvāšana pārdošanai vai apmaiņai.
7. Vides aizsardzības likuma 3. pants nosaka vides aizsardzības principus, tai skaitā principu "piesārņotājs maksā" — persona sedz izdevumus, kas saistīti ar tās darbības dēļ radīta piesārņojuma novērtēšanu, novēršanu, ierobežošanu un seku likvidēšanu; “piesardzības principu” — ir pieļaujams ierobežot vai aizliegt darbību vai pasākumu, kurš var ietekmēt vidi vai cilvēku veselību, bet kura ietekme nav pietiekami izvērtēta vai zinātniski pierādīta, ja aizliegums ir samērīgs līdzeklis, lai nodrošinātu vides vai cilvēku veselības aizsardzību. Principu neattiecina uz neatliekamiem pasākumiem, ko veic, lai novērstu kaitējuma draudus vai neatgriezenisku kaitējumu; “novēršanas principu” — persona, cik iespējams, novērš piesārņojuma un citu videi vai cilvēku veselībai kaitīgu ietekmju rašanos, bet, ja tas nav iespējams, novērš to izplatīšanos un negatīvās sekas.
8. Vides aizsardzības likuma 31. panta pirmā daļa nosaka, ka darbības veicējs, kura profesionālā darbība izraisījusi kaitējumu videi vai tiešus kaitējuma draudus, sedz preventīvo, neatliekamo un sanācijas pasākumu izmaksas.
9. Tādējādi secināms, ka Darbības veicēja pienākums ir īstenot monitoringu un iesniegt monitoringa rezultātus Pārvaldē. Monitoringa pārskati ir izmantojami tam, lai vērtētu, vai sākotnējie pieņēmumi par paredzētās darbības ietekmes būtiskumu un tā samazināšanas metodēm ir bijuši korekti. Monitoringa dati izmantojami tam, lai lemtu par turpmākām nepieciešamām rīcībām, lai novērstu Darbības veicēja radīto kaitējumu īpaši aizsargājamām sugām, kā arī Natura 2000 teritorijām. 

Ņemot vērā iepriekš minēto un pamatojoties uz Administratīvā procesa likuma 1. panta pirmo daļu, 5., 6., 7., 8., 13., 15. panta otro daļu, 55. panta 1. punktu, 56. panta pirmo daļu, 59. panta pirmo un otro daļu, 63. panta pirmās daļas 2.punktu, 64. panta otro daļu, 66. panta pirmo daļu, 67., 68. pantu, kā arī Noteikuma Nr. 833 4.16. un 4.22. apakšpunktu, Pārvalde nolemj:
Saskaņot SIA “K2 Ventum” Veģetācijas un Gruntsūdens monitoringa programmas vēja parka “K2 Ventum” izbūves un ekspluatācijas iespējamās ietekmes novērtēšanai DL “Ziemupe” un Grīņu dabas rezervātā. 

Monitoringa programmas pievienotas šī lēmuma pielikumā.

Saskaņojuma nosacījumi:
1. Monitoringa mērķis ir identificēt un izvērtēt iespējamas VES parka būvniecības un ekspluatācijas radītas izmaiņas gruntsūdens režīmā, veģetācijas struktūrā, ES nozīmes biotopu stāvoklī un grīņu sārtenes Erica tetralix populācijas dinamikā DL “Ziemupe”, Grīņu dabas rezervātā un to piegulošajās potenciālās ietekmes zonās. 
2. Gruntsūdens monitorings un Veģetācijas monitorings veicami savstarpēji integrēti, nodrošinot abu monitoringu rezultātu kopīgu interpretāciju un izvērtējumu. 
3. Pirmajā monitoringa gadā atskaitē ietverams: 
· monitoringa vietu un parauglaukumu raksturojums; 
· iegūto gruntsūdens līmeņu mērījumu apkopojums, datu analīze un intepretācija; 
· veģetācijas un grīņu sārtenes populācijas sākotnējā stāvokļa apraksts; 
· meteoroloģisko apstākļu raksturojums monitoringa periodā;
· nepieciešamības gadījumā precizē metodiskos aprakstus un/vai paplašina monitoringa tīklu, ja esošais tīkls nenodrošina pietiekamu datu apjomu vai pilnvērtīgu ietekmes izvērtējumu. 
4. Sākot ar otro monitoringa gadu un turpmāk, atskaitēs papildus ietverams: 
· gruntsūdens līmeņa datu salīdzinājums ar iepriekšējo monitoringa periodu; 
· veģetācijas un grīņu sārtenes populācijas rādītāju salīdzinājums ar iepriekšējo monitoringa ciklu datiem; 
· konstatēto izmaiņu analīze un iespējamie skaidrojumi; 
· izvērtējums par iespējamo saistību starp gruntsūdens režīma izmaiņām un veģetācijas pārmaiņām. 
5. Veģetācijas monitoringa rezultātu interpretācija veicama, ņemot vērā Gruntsūdens monitoringa rezultātus. Veģetācijas atskaitē jāietver izvērtējums par to, vai konstatētās izmaiņas var būt saistītas ar gruntsūdens līmeņa izmaiņām, dabiskajiem sukcesijas procesiem, klimatiskajiem apstākļiem vai citiem faktoriem. 
6. Atskaitēs jāiekļauj informācija par monitoringa periodā novērotajiem būtiskākajiem meteoroloģiskajiem apstākļiem, tostarp nokrišņu daudzumu, sausuma periodiem, gaisa temperatūras anomālijām un citiem faktoriem, kas var ietekmēt hidroloģisko režīmu un veģetācijas attīstību. 
7. Ja monitoringa laikā tiek konstatēta:
· ilgstoša gruntsūdens līmeņa pazemināšanās; 
· mitru biotopu vai grīņu veģetācijai raksturīgo sugu samazināšanās; 
· sausākiem apstākļiem raksturīgo sugu (piemēram, zilganās molīnijas) ekspansija; 
· grīņu sārtenes populācijas stāvokļa pasliktināšanās, 
monitoringa veicējam jāsniedz izvērtējums par iespējamo cēloņsakarību ar VES parka izbūvi vai ekspluatāciju un jāizstrādā rekomendācijas turpmākai ietekmes izvērtēšanai.
8. Ja monitoringa rezultāti liecina par iespējamu ilgstošu nelabvēlīgu ietekmi uz Natura 2000 teritoriju aizsardzības mērķiem, aizsargājamo biotopu stāvokli vai grīņu sārtenes populāciju, Darbības veicējam sadarbībā ar attiecīgās jomas ekspertiem jāizstrādā kaitējuma samazināšanas plāns un jāiesniedz tas saskaņošanai Dabas aizsardzības pārvaldē. 
9. Katru gadu sagatavotās monitoringa atskaites iesniedzamas Pārvaldē un Dienestā, tai skaitā pievienojot elektroniskus monitoringa datus un ģeotelpiskos datus par monitoringa vietām un sugu dzīvotnēm.

Ņemot vērā minēto un atbilstoši Administratīvā procesa likuma mērķiem un principiem, lai nodrošinātu augstākminētajos normatīvajos aktos noteikto pienākumu izpildi un Programmas ieviešanu, Paredzētās darbības veicējam nepieciešams veikt zemāk norādītās rīcības: 

Uzdotās veicamās rīcības:

	Nr.
	Veicamā rīcība
	Izpildes termiņš
	Programma un citi saistošie dokumenti

	1.
	Izveidot un dabā iezīmēt Gruntsūdens monitoringa punktus un Veģetācijas monitoringa parauglaukumus atbilstoši saskaņotajai monitoringa programmai.
	Vismaz gadu pirms būvdarbu uzsākšanas
	Gruntsūdens monitoringa programma; Veģetācijas monitoringa programma; Pārvaldes lēmums par programmu saskaņošanu.

	2.
	Veikt gruntsūdens līmeņa monitoringu, monitoringa programmā noteiktajos punktos un periodiskumā.
	Gadu pirms būvniecības, būvniecības laikā un 5 gadus pēc VES nodošanas ekspluatācijā
	Gruntsūdens monitoringa programma; Atzinums Nr. 10.7/9/2025

	3.
	Veikt veģetācijas un grīņu sārtenes Erica tetralix monitoringu noteiktajos parauglaukumos.
	Gadu pirms būvniecības, būvniecības laikā un 5 gadus pēc VES nodošanas ekspluatācijā
	Veģetācijas monitoringa programma; Atzinums Nr. 10.7/9/2025.

	4.
	Apkopot Gruntsūdens un Veģetācijas monitoringa rezultātus un sagatavot ikgadēju monitoringa atskaiti, ietverot iegūto datu analīzi un konstatēto izmaiņu aprakstu, analizējot iespējamo gruntsūdens līmeņa izmaiņu ietekmi uz Natura 2000 teritorijām, ES nozīmes biotopiem un grīņu sārtenes populāciju. Atskaitēs iekļaut monitoringa perioda meteoroloģisko apstākļu raksturojumu (nokrišņi, sausuma periodi, temperatūras anomālijas u.c.) un to iespējamo ietekmi uz monitoringa rezultātiem.
	Katru gadu līdz 31.martam par iepriekšējo gadu
	Atzinums Nr. 10.7/9/2025; Gruntsūdens monitoringa programma; Veģetācijas monitoringa programma. Latvijas Vides ģeoloģijas un meteoroloģijas centrs dati, VES parka ekspluatācijas laikā – meteoroloģijas dati

	5.
	Monitorings obligāti veicams piecus gadus pēc VES parka nodošanas ekspluatācijā. Par visu monitoringa periodu sagatavojams kopsavilkuma izvērtējums par VES parka iespējamo ietekmi uz hidroloģisko režīmu, Natura 2000 teritorijām, aizsargājamiem biotopiem un grīņu sārtenes populāciju. Pamatojoties uz monitoringa rezultātiem, pieņem lēmumu par monitoringa turpināšanu vai pārtraukšanu.
	Pēc pēdējā monitoringa gada
	Gruntsūdens un Veģetācijas monitoringa programmas; Atzinums Nr. 10.7/9/2025; Pārvaldes nosacījumi; monitoringa rezultāti.



Brīdinājums par lēmuma piespiedu izpildi:
Pārvalde aicina SIA “K2 Ventum”, reģistrācijas numurs 40203344430, labprātīgi izpildīt Pārvaldes lēmumā “Par veģetācijas monitoringa programmas un gruntsūdens līmeņa monitoringa darbu programmas saskaņošanu vēja elektrostaciju parka “K2 Ventum” izbūves un ekspluatācijas iespējamās ietekmes novērtēšanai dabas liegumā “Ziemupe” un Grīņu dabas rezervātā” uzdotās veicamās rīcības noteiktajos termiņos.
Saskaņā ar Administratīvā procesa likuma 361. panta pirmo un otro daļu, 368. panta pirmo daļu, 370. panta pirmo un trešo daļu Pārvalde brīdina, ja šajā administratīvajā aktā uzliktie pienākumi (nosacījumi) netiks izpildīti, Pārvalde kā izpildiestāde uzsāks administratīvā akta piespiedu izpildi. Piespiedu izpilde var tikt uzsākta ar nākamo darbadienu pēc administratīvā akta neizpildes konstatēšanas dienas (nosacījuma izpildes termiņa iestāšanās). Par piespiedu izpildes līdzekli tiks izvēlēta piespiedu nauda. Piespiedu naudas apmērs juridiskai personai – no 100 līdz 10 000 euro. Piespiedu izpilde tiks veikta uz administratīvā akta adresāta rēķina. 
Pamatojoties uz Administratīvā procesa likuma 76., 77., 78. pantu, 79. panta pirmo daļu un Noteikumu Nr. 833 14. punktu, šo administratīvo aktu var apstrīdēt viena mēneša laikā no tā spēkā stāšanās dienas, iesniedzot iesniegumu Pārvaldes ģenerāldirektorei Baznīcas iela 7, Sigulda, Siguldas novads, LV-2150, e-pasta adrese: pasts@daba.gov.lv.
Lēmums stājas spēkā, kad tas paziņots adresātam. Saskaņā ar Paziņošanas likuma 9. panta pirmo daļu, dokuments, kas sūtīts uz oficiālo elektronisko adresi, uzskatāms par paziņotu otrajā darba dienā pēc tā nosūtīšanas.

Pielikumā: Veģetācijas un Gruntsūdens monitoringa programmas.

Ar cieņu
Dabas aizsardzības departamenta direktore 						   Gita Strode


Dokuments ir parakstīts ar drošu elektronisko parakstu un satur laika zīmogu

